Tydens die Suid-Afrikaanse referendum van 1992 is Suid-Afrikaanse kiesers gevra om 'n ja- of nee-stem uit te bring vir onderhandelings om 'n einde aan apartheid te bring. Die stemming het op 17 Maart 1992 plaasgevind en was tot wit stemgeregtiges beperk. Die uitkoms was 'n oorweldigende oorwinning vir die ja-stem. Na afloop van die referendum is die beleid van afsonderlike ontwikkeling geskrap, wat universele stemreg aan alle kiesers binne die grense van Suid-Afrika verleen het. Dit het ook gelei tot die eerste volledig demokratiese verkiesing in Suid-Afrika in April 1994. Die Nasionale Party het die "ja"-stem bemark terwyl die Konserwatiewe Party dit teengestaan het. Die NP het die volgende slagspreuke op referendum-plakkate aangebring: 'n Veilige toekoms vir ons en ons kinders. Vreedsame naasbestaan en gelykwaardige geleenthede. Ordentlike hervorming en redelikheid. Die beskerming van groepsbelang deur eie besluitneming. Die bevordering van gemeenskaplike belange deur samewerking. Sterk en doelgerigte leierskap. 'n Eendragtige en weerbare Suid-Afrika. Ekonomiese, politieke en maatskaplike stabiliteit. Die handhawing van ordelike regering en standaarde. Veiligheid, vryheid en voorspoed deur geregtigheid.